NÁRODNÁ RADA SLOVENSKEJ REPUBLIKY
VI. volebné obdobie

 Návrh

ZÁKON

z ........... 2014,

ktorým sa  dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia  a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/2010 Z. z.,  zákona č. 180/2011 Z. z., zákona č. 468/2011 Z. z. a zákona č. 136/2013 Z. z. sa  dopĺňa takto:

V § 18 sa odsek 3 dopĺňa písmenom r), ktoré znie:
„r)  odmena športového reprezentanta Slovenskej republiky,28a) za dosiahnuté výsledky na paralympijských hrách  a deaflympijských hrách.“.

Poznámka pod čiarou k odkazu 28a znie:
„28a)  Zákon č. 300/2008 Z. z. o organizácii a podpore športu a o zmene a doplnení niektorých zákonov v znení neskorších predpisov.“.

Čl. II

Tento zákon nadobúda účinnosť 1. januára 2015 

Dôvodová správa
 
A. Všeobecná časť
 
 Cieľom návrhu zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „návrh zákona“) je reagovať na problémy, ktoré sa vyskytli pri aplikácii zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „zákon o peňažných príspevkoch“), a ktoré vyplývajú z toho, že v súčasnosti sa odmeny, ktoré dostávajú zdravotne postihnutí športovci za dosiahnuté športové výsledky na paralympijských a deaflympijských hrách, považujú za príjem na účely poskytovania peňažných príspevkov na kompenzáciu. Dôsledkom platnej právnej úpravy  v zákone o peňažných príspevkoch môže nastať situácia, kedy títo športoví reprezentanti – fyzické osoby s ťažkým zdravotným postihnutím, nebudú spĺňať z hľadiska  svojho príjmu podmienky na poskytnutie určitých peňažných príspevkov na kompenzáciu, na ktoré sú odkázaní, resp. sa zníži ich výška. V záujme vytvorenia priaznivejších podmienok pre zdravotne postihnutých športovcov, ktorí reprezentujú Slovenskú republiku, je potrebné prijať legislatívnu zmenu zákona o peňažných príspevkoch, podľa ktorej by sa ich odmeny za dosiahnuté športové výsledky na paralympijských a deaflympijských hrách nepovažovali za príjem na účely poskytovania peňažných príspevkov na kompenzáciu. 

	Slovenský paralympijský výbor  eviduje v súčasnosti 73 paralympijských športovcov (56 v letnej  a 17 v zimnej paralympiáde), pričom odmeňuje finančnou odmenou za dosiahnuté športové výsledky na paralympijských hrách športovcov a družstvá, ktorí získali umiestnenie na 1.- 6. mieste.

Na XI. zimných paralympijských hrách v Soči v roku 2014 sa zúčastnilo 16 zdravotne postihnutých športovcov. Odmeny za dosiahnuté výsledky športovcov sa prideľujú na základe materiálu, ktorý Ministerstvo školstva, vedy, výskumu a športu SR predkladá vláde SR na schválenie a poskytujú sa z prostriedkov štátneho rozpočtu prostredníctvom kapitoly tohto ministerstva. Odmeny paralympionikov sú od roku 2012 rovnaké ako odmeny olympionikov. Napr. v individuálnych športoch za 1. miesto 22 500 eur, za 2. miesto 17 500 eur, za 3. miesto 12 500 eur, za 4. miesto 7 500 eur, za 5. miesto 5 000 eur, za 6. miesto 4 000 eur.
V kolektívnych športoch za 1. miesto 7 500 eur, za 2. miesto 6 500 eur, za 3. miesto 5 500 eur, za 4. miesto 4 500 eur, za 5. miesto 3 000 eur a za 6. miesto 2000 eur.

Vzhľadom na nízky počet poberateľov peňažných príspevkov na kompenzáciu, ktorých sa dotkne uvedená úprava, predkladaný návrh zákona zakladá zanedbateľné nároky na štátny rozpočet, rozpočet verejnej správy a na podnikateľské prostredie, má mierny pozitívny sociálny vplyv a nemá dopad na životné prostredie ani na informatizáciu spoločnosti. 

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Doložka
vybraných vplyvov

A.1. Názov materiálu: 

Návrh zákona, ktorým sa  dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia  a o zmene a doplnení niektorých zákonov v znení neskorších predpisov

Termín začatia a ukončenia PPK: bezpredmetné

A.2. Vplyvy:
 	 Pozitívne 	 Žiadne 	 Negatívne 	
1. Vplyvy na rozpočet verejnej správy	 	x		
2. Vplyvy na podnikateľské prostredie – dochádza k zvýšeniu regulačného zaťaženia?		x	 	
3. Sociálne vplyvy		x	 	
– vplyvy na hospodárenie obyvateľstva,		x	 	
– sociálnu exklúziu,	 	x	 	
– rovnosť príležitostí a rodovú rovnosť a vplyvy na zamestnanosť	 	x	 	
4. Vplyvy na životné prostredie	 	x	 	
5. Vplyvy na informatizáciu spoločnosti	 	x	 	

A.3. Poznámky

Vzhľadom na nízky počet poberateľov peňažných príspevkov na kompenzáciu, ktorých sa dotkne uvedená úprava, predkladaný návrh zákona zakladá zanedbateľné nároky na štátny rozpočet, rozpočet verejnej správy a na podnikateľské prostredie, sociálny vplyv a nemá dopad na životné prostredie ani na informatizáciu spoločnosti.  

A.4. Alternatívne riešenia

Bezpredmetné

A.5. Stanovisko gestorov

DOLOŽKA ZLUČITEĽNOSTI
právneho predpisu s právom Európskej únie

1.	Predkladateľ právneho predpisu: .........

2.	Názov návrhu právneho predpisu: Návrh zákona ktorým sa  dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia  a o zmene a doplnení niektorých zákonov v znení neskorších predpisov

3.	Problematika návrhu právneho predpisu:
a)	nie je upravená v práve Európskej únie
b)	nie je obsiahnutá v judikatúre Súdneho dvora Európskej únie.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

B. Osobitná časť

K Čl. I
	Slovenský paralympijský výbor a Slovenská federácia nepočujúcich športovcov vyplácajú  športovým reprezentantom Slovenskej republiky so zdravotným postihnutím za ich dosiahnuté športové výsledky na paralympijských a deaflympijských hrách odmeny, ktoré tieto výbory získali z dotácií Ministerstva školstva, vedy, výskumu a športu Slovenskej republiky. 

  Ocenení športovci sú často poberateľmi peňažných príspevkov na kompenzáciu, ktoré sa im poskytujú podľa zákona o peňažných príspevkoch a na ktoré sú z hľadiska svojho ťažkého zdravotného postihnutia odkázaní. Pri vyplatení odmeny dochádza k situáciám, kedy je týmto oceneným športovcom peňažný príspevok na kompenzáciu buď odňatý alebo je znížená jeho výška, pretože táto odmena sa započítava do príjmu fyzickej osoby s ťažkým zdravotným postihnutím. Z toho dôvodu je preto potrebné vytvoriť priaznivejšie podmienky pre zdravotne postihnutých športových reprezentantov, ktorí reprezentujú Slovenskú republiku na paralympijských a deaflympijských hrách a prijať legislatívnu zmenu zákona o peňažných príspevkoch, podľa ktorej sa ich odmeny za dosiahnuté športové výsledky na týchto hrách, nebudú považovať za príjem na účely peňažných príspevkov na kompenzáciu, t.j. nebudú mať vplyv na poskytnutie alebo výšku peňažných príspevkov. 

K Čl. II

	Navrhujeme účinnosť predkladaného návrhu zákona od 1. januára 2015. 

Na účely peňažných príspevkoch na kompenzáciu sa zisťuje príjem ako mesačný priemerný príjem za kalendárny rok, ktorý predchádza kalendárnemu roku, v ktorom fyzická osoba požiadala o peňažný príspevok na kompenzáciu a takto zistený príjem sa prehodnocuje pri opakovaných peňažných príspevkoch vždy v júli bežného roka, pričom príjem sa prehodnocuje za kalendárny rok, ktorý predchádza kalendárnemu roku, v ktorom sa prehodnocovanie vykonáva.

	Vzhľadom na dátum účinnosti  tohto návrhu zákona sa v júli 2015  pri prehodnocovaní príjmu nebudú považovať za príjem odmeny, ktoré boli vyplatené paralympionikom na XI. zimnej paralympiáde 2014.